**Obrazloženje**

**Prijedloga Izmjena i dopuna Odluke o stipendiranju učenika i studenata**

Odluka o stipendiranju učenika i studenata (u daljnjem tekstu: Odluka) (SN PGŽ 34/15) usvojena je na Gradskom vijeću 27.studenog 2015.godine i od tada nije bilo izmjena ni dopuna.

Nakon provedenog postupka dodjele stipendija učenicima i studentima za školsku/akademsku 2021/2022.godinu te primjedbi (nekih) podnositelja prijave, predlažu se Izmjene i dopune Odluke o stipendiranju učenika i studenata (u daljnjem tekstu: Izmjene i dopune).

Izmjene i dopune se odnose na uvjet dužine prebivališta na području Grada Opatije za podnositelja prijave (učenika/studenta) kao i na članove njegove obitelji. Do sada je bilo propisano da je najmanje posljednjih pet godina bez prekida ili 15 godina s prekidima osnovni preduvjet za prijavu. Osim toga, u trenutku podnošenja prijave, svi članovi zajedničkog domaćinstva morali su imati prebivalište na području Grada Opatije.

Predlaže se da se dosadašnji uvjet izmijeni na način da podnositelj prijave (učenik/student) u trenutku podnošenja prijave ima prebivalište na području Grada Opatije u trajanju od minimalno godinu dana. Osim toga, dovoljno je da samo jedan roditelj/skrbnik/član zajedničkog domaćinstva također ima prebivalište u Opatiji ali također minimalno godinu dana.

Izmjenom se predlaže da se jasnije definira što znači „prethodne dvije godine obrazovanja“ iz članaka 6, 7. i 8., stavka 1., točke 4.. Naime, na obrascu koji se ispunjava kod podnošenja prijave navedene su prethodne dvije školske/akademske godine za koju se traže podaci o prosjeku ocjena međutim u samoj Odluci to nije jasno definirano. Dakle, ovim dodatnim pojašnjenjem nastavlja se s praksom kontinuiteta školovanja (redovito školovanje bez pauziranja) te se na taj način osigurava da se zadrži praksa izvrsnosti.

Također se predlaže da se izmijeni članak 10. kako bi prijavu mogli podnijeti i oni koji ponovno upisuju istu godinu studija **ali ukoliko zadovolje propisani uvjet uspjeha** (koji je propisan ostalim člancima).

Predlaže se da se omogući stipendija i onim studentima koji su na razmjeni kroz program ERASMUS+ te na taj način ostvaruju drugu stipendiju. Stipendija koju ostvaruju studenti na razmjeni znatno je veća od stipendije koju dodjeljuje Grad Opatija. Međutim, taj iznos (koliko god bio velik) služi za pokrivanje osnovnih životnih potreba u gradu u kojem su na razmjeni. Dodatno, stvaranjem preduvjeta za prijavu i za gradsku stipendiju nagrađuju se studenti za ostvareni uspjeh u prethodnoj godini.

U skladu s navedenim predlaže se izmjena članak 11. postojeće Odluke na način da se doda tekst.

Podsjećamo da se broj dodijeljenih stipendija uz postojeće kriterije iz godine u godinu povećava te se očekuje da će predloženo utjecati na dodatne prijave;

|  |  |  |  |
| --- | --- | --- | --- |
| Stipendije | Školska/akademska 2019/2020 | Školska/akademska 2020/2021 | Školska/akademska 2021/2022 |
| Učeničke | 30 | 40 | 46 |
| Studentske | 58 | 61 | 61 |
| Dr.sc. Jadranko Crnić | 1 | 1 | 1 |
| Poslijediplomski |  |  | 1 |
| Sveukupno | 89 | 102 | 109 |

Činjenica je da članak 4. Odluke definira da broj stipendija za svaku školsku/akademsku godinu utvrđuje Gradonačelnik u skladu s raspoloživim proračunskim sredstvima što znači da se broj dodijeljenih stipendija može smanjiti iako je praksa unatrag nekoliko godina da se svim podnositeljima prijave, a koji zadovoljavaju propisane uvjete stipendija dodijeli.

U skladu sa člankom 40a. Poslovnika o radu Gradskog vijeća Grada Opatije, („Službene novine Primorsko – goranske županije“ broj 25/09, 30/09 – ispravak, 7/13, 3/18, 5/18 – ispravak, 3/20 i 3/21) Javno savjetovanje otvoreno je 30 dana.

Podsjećamo, Natječaj za dodjelu stipendija raspisuje se početkom akademske godine (listopad).

Predlaže se usvajanje Prijedloga Izmjena i dopuna Odluke.

Gradonačelnik

Fernando Kirigin, mag.oec.

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/ 13, 137/15, 123/17, 98/19 i 144/20) i članka 29. Statuta Grada Opatije (»Službene novine PGŽ« broj 25/09, 30/09-ispravak, 7/13, 3/18, 5/18-ispravak, 3/20 i 3/21), Gradsko vijeće Grada Opatije, na sjednici održanoj dana \_\_\_\_\_\_\_\_\_\_\_\_\_ 2022. donijelo je

**Odluku**

**o**

**Izmjenama** **i dopunama**

**Odluke o stipendiranju učenika i studenata**

Članak 1.

U člancima 6., 7., 8. i 9., stavak 1, točke 2. i 3. mijenjaju se i glase:

„-da učenik/student u trenutku podnošenja prijave ima prebivalište na području Grada Opatije u kontinuitetu od minimalno godinu dana prije podnošenja prijave,

-da najmanje jedan član zajedničkog domaćinstva u trenutku podnošenja prijave ima prebivalište na području Grada Opatije u kontinuitetu od minimalno godinu dana prije podnošenja prijave,“

Članak 2.

Iza članka 8., dodaje se članak 8a. koji glasi:

„Prethodne dvije godine obrazovanja iz članaka 6, 7. i 8., stavka 1., točke 4. podrazumijevaju dvije školske/akademske godine u kontinuitetu koje prethode godini u kojoj se podnosi prijava.“

Članak 3.

U članku 10., stavku 1. briše se točka 1.

Članak 4.

U članku 11., stavku 2., točka na kraju rečenice briše se i dodaje se tekst koji glasi:

„kao ni na studente na studentskim razmjenama kroz program ERASMUS+.“

Članak 5.

Ova Odluka stupa na snagu 8 dana nakon objave u Službenim novinama Primorsko-goranske županije.

KLASA: 602-04/22-01/01

UR.BROJ: 2170-12-05-01-22-2

Opatija, \_\_\_\_\_\_\_\_\_\_\_\_ 2022.

GRADSKO VIJEĆE GRADA OPATIJE

Predsjednica

Dr.sc. Neva Slani

O D R E D B E

Odluke o stipendiranju učenika i studenata

koje se mijenjaju

Članak 6.

Pravo na prijavu za dodjelu stipendija temeljem školskog/akademskog uspjeha ima redoviti učenik II., III. i IV. razreda srednje škole i redoviti student preddiplomskog, diplomskog i integriranog preddiplomskog i diplomskog sveučilišnog studija te preddiplomskog stručnog i specijalističkog diplomskog stručnog studija koji ispunjava sljedeće uvjete:

-da je državljanin Republike Hrvatske,

-da učenik/student ima prebivalište na području Grada Opatije, i to najmanje posljednjih pet godina bez prekida ili 15 godina s prekidima,

-da svi članovi zajedničkog domaćinstva u trenutku podnošenja prijave imaju prebivalište na području Grada Opatije,

-da je postigao opći uspjeh u prethodne dvije godine obrazovanja, odnosno prethodne godine za učenike II. razreda srednje škole, i to:

-učenik u visini prosječne ocjene 4,5 i više

-student u visini prosječne ocjene 4,5 i više za svaku godinu obrazovanja u srednjoj školi te 4,0 i više za svaku akademsku godinu na visokom učilištu te da je ostvario najmanje 54 ECTS bodova u svakoj od prethodne dvije akademske godine.

Članak 7.

Pravo na prijavu za dodjelu stipendija temeljem imovinskog statusa ima redoviti učenik II., III. i IV. razreda srednje škole i redoviti student preddiplomskog, diplomskog i integriranog preddiplomskog i diplomskog sveučilišnog studija te preddiplomskog stručnog i specijalističkog diplomskog stručnog studija koji ispunjava sljedeće uvjete:

-da je državljanin Republike Hrvatske,

-da učenik/student ima prebivalište na području Grada Opatije, i to najmanje posljednjih pet godina bez prekida ili 15 godina s prekidima,

-da svi članovi zajedničkog domaćinstva u trenutku podnošenja prijave imaju prebivalište na području Grada Opatije,

-da je postigao opći uspjeh u prethodne dvije godine obrazovanja, odnosno prethodne godine za učenike II. razreda srednje škole, i to:

-učenik u visini prosječne ocjene 4,0 i više

-student u visini prosječne ocjene 4,0 i više za svaku godinu obrazovanja u srednjoj školi i 3,5 te više za svaku akademsku godinu na visokom učilištu te da je ostvario najmanje 45 ECTS bodova u svakoj od prethodne dvije akademske godine

-da zadovoljava barem jedan od sljedećih uvjeta:

-da je član domaćinstva koje na temelju rješenja ostvaruje pravo na zajamčenu minimalnu naknadu,

-da su prihodi za jednočlano domaćinstvo do 2.650,00 kn, dvočlano domaćinstvo do 3.500,00 kn, tročlano domaćinstvo do 4.250,00 kn, četveročlano domaćinstvo do 5.000,00 kn, a ako domaćinstvo ima više od 4 člana, cenzus prihoda za svakog se člana uvećava za 600,00 kuna

Prihodom se smatra iznos prosječnog mjesečnog prihoda domaćinstva ostvarenog (isplaćenog) u posljednjih 12 mjeseci koji prethode mjesecu u kojem je podnesena prijava za dodjelu stipendije, a čine ga sva sredstva koja domaćinstvo ostvari po osnovi rada, imovine, prihoda od imovine ili na neki drugi način. U prihod se ne uračunavaju: novčane naknade i potpore po Zakonu o socijalnoj skrbi, socijalna pomoć i naknada koju osigurava Primorsko-goranska županija i Grad Opatija, doplatak za djecu, stipendije učenika i studenata, godišnji dar za božićne i uskrsne blagdane i dar za djecu do 15. godine života, novčana naknada za tjelesno oštećenje, ortopedski dodatak, doplatak za pomoć i njegu po odredbama drugih zakona, primici koje fizičke osobe ostvare na osnovi donacija pravnih i fizičkih osoba za zdravstvene potrebe, sredstva za saniranje posljedica elementarnih nepogoda. Iznos prihoda umanjuje se za iznos koji na temelju propisa o obiteljskim odnosima član obitelji plaća za uzdržavanje osobe koja nije član te obitelji.

Pod članovima zajedničkog domaćinstva, u smislu ove Odluke, smatraju se podnositelj zahtjeva, roditelji/skrbnici, braća i sestre podnositelja zahtjeva te ostali koji zajedno žive, privređuju ili ostvaruju prihode na drugi način i troše ih zajedno.

Članak 8.

Pravo na prijavu za dodjelu stipendija za deficitarna zanimanja ima redoviti učenik i student koji ispunjava sljedeće uvjete:

-da je državljanin Republike Hrvatske,

-da učenik i student ima prebivalište na području Grada Opatije, i to najmanje posljednjih pet godina bez prekida ili 15 godina s prekidima,

-da svi članovi zajedničkog domaćinstva u trenutku podnošenja prijave imaju prebivalište na području Grada Opatije,

-da je ostvario opći uspjeh u prethodne dvije godine obrazovanja u visini prosječne ocjene 3,5 i više i

-da je upisan u program za stjecanje zvanja koje se smatra deficitarnim zanimanjem.

Članak 9.

Pravo na prijavu za dodjelu stipendija za poslijediplomski sveučilišni studij čijim se završetkom stječe akademski naziv doktora znanosti odnosno doktora umjetnosti ima student koji ispunjava sljedeće uvjete:

-da je državljanin Republike Hrvatske,

-da student ima prebivalište na području Grada Opatije, i to najmanje posljednjih pet godina bez prekida ili 15 godina s prekidima,

-da svi članovi zajedničkog domaćinstva u trenutku podnošenja prijave imaju prebivalište na području Grada Opatije,

-da je student poslijediplomskog sveučilišnog studija koji je u svakoj godini prethodno završenih studija ostvario uspjeh u visini prosječne ocjene 4,0 i više te

-kojem studij nije financiran ili je sufinanciran iz drugih izvora manje od 50 % visine školarine, a što se dokazuje izjavom ili drugom odgovarajućom dokumentacijom.

Članak 10.

Na natječaj za dodjelu stipendije ne mogu se prijaviti studenti:

-koji upisuju ponovno istu godinu studija,

-koji imaju upisano mirovanje obveza studenata u akademskoj godini za koju je raspisan natječaj i

-koji su na upisanom studijskom programu ukupno stekli broj ECTS bodova koji podijeljen s brojem upisanih akademskih godina iznosi manje od 45, ne računajući godine studija u kojima je student imao upisano mirovanje obveza studenta.

Članak 11.

Učenici i studenti koji su korisnici stipendije iz drugih izvora, mogu se javiti na natječaj za dodjelu stipendije ali se iste moraju odreći u slučaju dobivanja stipendije Grada Opatije.

Iznimno, ova odredba se ne primjenjuje na korisnike stipendije za poslijediplomski sveučilišni studij.